Одмах после формирања учествовала је у саставу Тринаестог корпуса у Нишкој операцији, дејствујући из рејона јужно и југозападно од Лесковца долином леве обале Јужне Мораве према Нишу. Водећи борбе од 8. октобра, ослободила је Лесковац 11. октобра. Надирући према реци Топлици заузела је, уз подршку артиљерије бугарске Тенковске бригаде села Кочане и Чечину 12. октобра, 13. октобра прешла Топлицу и у Добричком пољу 14. октобра, у садејству са 24. дивизијом, успела да у тешким борбама окружи немачку Седму СС дивизију, која се повлачила из Ниша, и да је на простору села Мрамор, Југ-Богдановац, уз подршку авијације Црвене армије и Моторизованог одреда бугарске Тенковске бригаде потпуно разбије и већим делом уништи.